የፋይናንስ ተቋማት በአዲሱ መመርያ ምርጫ ለማካሄድ እየተዘጋጁ ነው
በአገሪቱ ውስጥ የሚንቀሳቀሱ የፋይናንስ ተቋማት በአዲሱ የኢትዮጵያ ብሔራዊ ባንክ መመርያ መሠረት ከቀጣዩ በጀት ዓመት ጀምሮ ተቋማቱን የሚመሩ አዳዲስ የዳይሬክተሮች ቦርድ አባላትን ለመምረጥ የሚያስችላቸው እንቅስቃሴ ውስጥ ገብተዋል፡፡የ2008 በጀት ዓመት ከተጠናቀቀ በኋላ ዓመታዊ ጠቅላላ ጉባያቸውን ከጥቂት ወራት በኋላ ከሚያካሂዱት ከእነዚህ የፋይናንስ ተቋማት ውስጥ የተወሰኑት አዲስ የዳይሮክተሮች ቦርድ አባላትን የሚመርጡ ሲሆን፣ በርካታ አዳዲስ ተጠቋሚዎችም የሚቀርቡ መሆኑ ተገልጿል፡፡ ከዚህ ቀደም ከነበረው የምርጫ ሒደት በተለየ ይኼኛው ምርጫ በመመርያ ተደግፎ የሚካሄድ በመሆኑ፣ የሚቀርቡት ዕጩዎችም በመመርያው ላይ የተቀመጠውን መስፈርት ማሟላት ይጠበቅባቸዋል፡፡ምርጫ የሚያደርጉት የፋይናንስ ተቋማት በአዲሱ የምርጫ መመርያ መሠረት በቀዳሚው ጠቅላላ ጉባዔያቸው ላይ በተመረጡ አስመራጭ ኮሚቴዎች እየተሠራ ያለው ሥራ እስከቀጣዩ ጠቅላላ ጉባዔ ድረስ ይቀጥላል፡፡ ለዚህም የአስመራጭ ኮሚቴዎች ለአገልግሎታቸው በመመርያው የተቀመጠውን ክፍያ ያገኛሉ፡፡ እነዚህ አስመራጭ ኮሚቴዎች ጠቅላላ ጉባዔው ከመካሄዱ ቀደም ብሎ ከባለአክሲዮኖች የተጠቆሙትን ዕጩዎች በተለያዩ የመገናኛ ዘዴዎች ይፋ የሚያደርጉ ሲሆን፣ የጠቅላላ ጉባዔ አባላትም ከምርጫው በፊት ማንን ሊመርጡ እንደሚችሉ እንዲያውቁ ያስችላል፡፡በአዲሱ መመርያ መሠረት የመጀመሪያውን ምርጫ ያካሂዳሉ ተብሎ ከሚጠበቁት ውስጥ ከባንኮች አዋሽና አንበሳ ባንክ የሚገኙበት ሲሆን፣ ብርሃን ኢንሹራንስ በተመሳሳይ በአዲሱ መመርያ ምርጫውን ያካሂዳል፡፡ ባንኮቹ ለባለአክሲዮኖቻቸው እያስተላለፉ ባሉት መልዕክቶቻቸው በኢትዮጵያ ብሔራዊ ባንክ መመርያ ቁጥር SBB/54/2012 እና SBB/62/2015 መሠረት ዕጩዎቹ ሊያሟሏቸው ይገባል ከተባሉት ውስጥ ተጠቋሚው የባንክ ሠራተኛ መሆን እንደሌለበት የሚደነግገው አንዱ ነው፡፡ ለቦርድ አባልነት ዕጩ የሚሆነው ተጠቋሚ የባንክ ብድር ባለመክፈሉ ንብረቱ በሐራጅ ያልተሸጠበትና ተከሶ ያልተፈረደበት መሆኑንም ይኖርበታል፡፡ በሌላ የፋይናንስ ተቋም ውስጥ የቦርድ አባል የሆነ፣ በሌላ የፋይናንስ ተቋም ውስጥ ለቦርድ አባልነት ዕጩ መሆን አይችልም፡፡ በዕጩነት የሚቀርቡትና በቦርድ አባልነት ከሚመረጡት ውስጥ 75 በመቶዎቹ የመጀመሪያ ዲግሪ ያላቸው መሆን አለባቸው፡፡ 25 በመቶው ደግሞ ቢያንስ 12ኛ ደረጃ ያጠናቀቁ ወይም ከዚያም በላይ ያላቸው መሆን ይገባቸዋል፡፡እንደ አንዳንድ አስተያየት ሰጪዎች በአዲሱ መመርያ ከሚመረጡት ዘጠኝ የቦርድ አባላት ሦስቱ አነስተኛ አክሲዮን ያላቸው ሊሆኑ ስለሚገባና ቀሪዎቹ ተመራጮችም ቢሆን በተለያየ የትምህርት ዘርፍ የተሰማሩ፣ እንዲሁም እንስት እንዲያካትቱ የሚደነግግ በመሆኑ፣ በቀጣዩ ዓመት በርካታ አዳዲስ አባላት ይካተቱበታል ተብሏል፡፡በሌላ በኩል ግን አዲሱ አሠራር በርካታ ተጠቋሚዎች እንዲመጡ የሚያደርግ በመሆኑ፣ ዕጩዎችን የማጣራቱ ሥራ ከባድ ያደርገዋል እየተባለ ነው፡፡